O‘zbekistonliklarning birinchi guruhi Umra ziyoratidan qaytib keldi

24-fevralda o‘zbekistonlik ziyoratchilarning 175 nafardan iborat dastlabki guruhi Umra safaridan qaytib keldi. Joriy yilning 24-fevralidan 5-mayiga qadar “O‘zbekiston havo yo‘llari” MAK tomonidan o‘zbekistonlik ziyoratchilarni bahor mavsumidagi Umra safaridan kutib olish rejalashtirilgan. Bu haqda O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mitaning rasmiy sayti xabar berdi.

Hozirgi kunda Madina shahrida 175 va Makka shahrida 599, jami 774 nafar o‘zbekistonlik ziyoratchi Umra ibodatlarini bajarmoqda. Ziyoratchilar ibodati, ovqatlanishi, ularga tibbiy xizmat ko‘rsatish, kuzatish va kutib olish bo‘yicha barcha sharoitlar yaratilgan.
O‘zbekistonliklar Makka va Madina shaharlarida bo‘lib, Umra ibodatlarini ado etmoqda. Ziyorat 10 kunni tashkil etadi (Madinada 4 kun, Makkada 6 kun).
Ziyoratchilar uchun Saudiyadagi mehmonxonalarda sun’iy yo‘ldosh orqali O‘zbekiston televideniyasi dasturlarini tomosha qilib, Vatanimizda bo‘layotgan voqealardan xabardor bo‘lish imkoniyati ham tashkil etilgan.
Shu bilan birga, safar mobaynida fuqarolarimiz Makka va Madina shaharlaridagi tarixiy joylarni ziyorat qilishga muyassar bo‘lmoqda.
Bahorgi Umra ziyoratida jami 5750 dan ziyod O‘zbekiston fuqarolarining (Toshkent–Jidda–Toshkent yo‘nalishi bo‘yicha 31 ta reysda) safarlari tashkil etiladi.
Umra ziyoratchilarini Jidda aeroportida kutib olish, kuzatish va ularga qulay sharoitlar yaratish ishlari Prezident Qarori asosida Jiddadagi Bosh konsullikda joriy etilgan Haj va Umra masalalari bo‘yicha attashe tomonidan tashkil etilmoqda.